Fase 2-beurtkrag geld van Woensdag(Grafiek: pixabay) Nadat Eskom vroeër gewaarsku het dat die kragnetwerk onder groot druk is, het hy Woensdagoggend aangekondig dat fase 2-beurtkrag van 11:00 in werking gestel gaan word. Dit sal in hierdie stadium tot Maandag om 05:00 duur. “Die beurtkrag word genoodsaak weens ŉ tekort aan opwekkingskapasiteit nadat nog twee opwekkingseenhede oornag onklaar geraak het,” sê Sikonathi Mantshantsha, woordvoerder van Eskom. Die kragvoorsiener moes sedert die naweek beduidend staatmaak op sy noodopwekkingsreserwes. Dit is nou uitgeput en moet weer opgevul word. By die Kusile- en Kendal-kragsentrales het eenhede uitgeskop, terwyl vertragings om eenhede by Kusile, Tutuka, Duvha, Lethabo en Grootvlei weer in diens te stel, tot verdere druk op die netwerk gelei het. Altesaam 14 994 MW is tans weens onbeplande herstelwerk nie beskikbaar nie, terwyl nog 4 435 MW weens beplande herstelwerk uit die netwerk gehaal is. “Drie opwekkingseenhede sal na verwagting teen vanmiddag weer in diens gestel word.” Eskom het weereens ŉ beroep op verbruikers gedoen om die uitwerking van beurtkrag te verminder deur minder krag te gebruik.